Fl-okkażjoni tal-Jum Dinji tal-Ispeċijiet Selvaġġi, illum f'Monaco, il-Kummissjoni Ewropea varat koalizzjoni dinjija ġdida għall-bijodiversità. Permezz ta' din il-kampanja ta' komunikazzjoni, il-Kummissjoni qiegħda tappella għal mobilizzazzjoni iktar qawwija għat-tqajjim tal-kuxjenza dwar il-bżonn li nħarsu l-bijodiversità. Fi tħejjija għal-laqgħa kruċjali tal-CoP 15 dwar il-Konvenzjoni dwar id-Diversità Bijoloġika f'Ottubru 2020, il-Kummissjoni qiegħda ssejjaħ lil kull park nazzjonali, akkwarju, ġnien botaniku, żu, mużew tax-xjenza jew tal-istorja naturali sabiex jingħaqdu u jqajmu bil-qawwi l-kuxjenza pubblika dwar il-kriżi tan-natura. Il-Kummissarju għall-Ambjent, l-Oċeani u s-Sajd, Virginijus Sinkevičius, stqarr: “Il-kriżi tal-bijodiversità hija parti importanti tat-tibdil fil-klima. Il-ħarsien u r-restawr tal-bijodiversità għandhom isiru mhux biss biex nissalvagwardjaw in-natura għall-ġenerazzjonijiet tal-futur, iżda wkoll biex jgħinu fil-ġlieda kontra t-tibdil fil-klima, u biex nevitaw konsegwenzi negattivi fuq l-ikel, is-saħħa u l-ekonomija tagħna. Irridu nieħdu azzjoni fuq livell dinji b'mod urġenti, inkella se naslu f'punt fejn in-natura nkunu nistgħu narawha biss f'xi żu jew ġnien botaniku. Dan ikun falliment tal-umanità kollha.” Bil-kollezzjonijiet u l-programmi edukattivi u ta' konservazzjoni tagħhom, il-parks nazzjonali, l-akkwarji, il-ġonna botaniċi, iż-żuwijiet, il-mużewijiet tax-xjenza jew tal-istorja naturali huma l-aqwa ambaxxaturi biex iqajmu l-kuxjenza pubblika dwar l-effetti drammatiċi tal-kriżi tal-bijodiversità. Il-Kummissjoni Ewropea tħeġġeġ ukoll lill-awtoritajiet nazzjonali, reġjonali u lokali, lill-organizzazzjonijiet nongovernattivi, lin-negozji, lix-xjenzati u liċ-ċittadini individwali biex jaqdu r-rwol tagħhom fit-tqajjim tal-kuxjenza qabel is-Summit tan-Nazzjonijiet Uniti dwar il-Bijodiversità (CoP 15). Matul il-laqgħa tal-CoP 15, il-196 Parti għall-Konvenzjoni dwar id-Diversità Bijoloġika tan-Nazzjonijiet Uniti mistennija jadottaw qafas dinji ġdid għall-ħarsien u r-restawr tan-natura, inizjattiva bżonnjuża daqs il-Ftehim ta' Pariġi dwar l-urġenza klimatika. Wara s-Summit, il-Koalizzjoni għall-Bijodiversità se tiffoka fuq azzjonijiet ikkoordinati b'impatt tanġibbli, immirati biex ireġġgħu 'l isfel il-kurvatura tat-telfien tal-bijodiversità. Din l-inizjattiva hija konsisteni u għalkollox bi qbil ma' inizjattivi u koalizzjonijiet oħra, fosthom il-Koalizzjoni ta' Ambizzjoni Kbira mmexxija mill-Costa Rica. Kuntest Il-Koalizzjoni Dinjija għall-Bijodiversità se tikkomplementa l-koalizzjoni ta' “World aquariums #ReadyToChange to #BeatPlasticPollution”, varata fl-2017, li għaqqdet lil aktar minn 200 akkwarju f'41 pajjiż sabiex iqajmu l-kuxjenza dinjija dwar l-iskart fil-baħar. Illum il-Mużew Oċeanografiku ta' Monaco laqa' ċerimonja kemm biex tfakkar il-ħolqien ta' dik il-koalizzjoni, u kemm biex it-tmexxija tal-koalizzjoni tal-Akkwarji tingħadda mill-Kummissjoni Ewropea lill-Programm tan-Nazzjonijiet Uniti għall-Ambjent (UNEP), fil-qafas tal-kampanja favur Ibħra Nodfa. Aktar tard dan ix-xahar, il-Kummissjoni Ewropea se tħabbar l-Istrateġija l-ġdida tal-UE dwar il-Bijodiversità għall-ħarsien u r-restawr tan-natura fl-Ewropa, bi spjega ddettaljata tal-ambizzjoni tal-UE għall-CoP15 dwar il-Bijodiversità. Il-Ġimgħa Ekoloġika tal-UE, bejn l-1 u l-5 ta' Ġunju 2020, hija avveniment kbir ta' impenn pubbliku li se timmira wkoll li timmobilizza s-soċjetà favur in-natura u l-bijodiversità, b'għexieren ta' attivitajiet madwar l-Ewropa u konferenza f'Liżbona u Brussell. Rapport tal-2019 mill-Pjattaforma Intergovernattiva tal-Politika tax-Xjenza dwar il-Bijodiversità u s-Servizzi Ekosistemiċi (IPBES) juri li n-natura sejra lura, mad-dinja kollha, b'rati li qatt ma ġew osservati fl-istorja tal-umanità. Ir-rata tal-estinzjonijiet tal-ispeċijiet qiegħda tiżdied, b'madwar miljun speċi f'riskju ta' estinzjoni, u hemm ċans li jkun hemm impatti tassew serji fuq in-nies madwar id-dinja. Dan ifisser li l-ekosistemi ma jibqgħux kapaċi jsostnu lill-bniedem billi jipprovdu l-ilma, l-ikel, l-arja nadifa u l-injam, filwaqt li se jintlaqtu b'mod gravi s-servizzi ta' dakkir, ir-regolazzjoni tal-klima, il-formazzjoni tal-ħamrija u l-ġestjoni tal-għargħar. Għal aktar tagħrif It-Test tal-Impenn għall-Azzjoni: https://ec.europa.eu/environment/pdf/biodiversity_coalition_pledge.pdf Koalizzjoni tal-“akkwarji tad-dinja kontra t-tniġġis bil-plastik” tal-2018 L-istituzzjonijiet interessati jistgħu jikkuntattjaw ec-biodiversity-coalition@ec.europa.eu għal tagħrif iddettaljat.